Jelsa

Jelsa (tal. Gelsa) je općina u Hrvatskoj, na otoku Hvaru, Splitsko-dalmatinska županija. Općinska naselja U sastavu općine nalazi se 12 naselja: Gdinj Gromin Dolac Humac Ivan Dolac Jelsa Pitve Poljica Svirče Vrboska Vrisnik Zastražišće Zavala Zemljopis Jelsa je smještena na sjevernoj i južnoj obali središnjeg dijela otoka Hvara. Prostire se na 121,2 km2. Područje općine kao i cijeli otok ima bogato razvedenu obalu s pripadajućim otočićima, mnoštvom uvala i otoka. Jelsu omeđuju dva najviša otočna vrha, na zapadu Sv. Nikola, a na istoku Hum. Ima blagu klimu, s toplim zimama i ugodnim ljetima, a cijelo područje općine obiluje raskošnim mediteranskim raslinjem. Stanovništvo Popis 2011. Prema popisu stanovništva iz 2011. godine, Općina Jelsa ima 3582 stanovnika. Većina stanovništva su Hrvati s 95,81 %, a po vjerskom opredijeljenju većinu od 91,04 % čine pripadnici katoličke vjere. Popis 2001. Po popisu stanovništva iz 2001. godine, općina Jelsa imala je 3656 stanovnika, raspoređenih u 12 naselja: Gdinj – 119 Gromin Dolac – 4 Humac – 0 Ivan Dolac – 26 Jelsa – 1798 Pitve – 81 Poljica – 68 Svirče – 445 Vrboska – 526 Vrisnik – 215 Zastražišće – 230 Zavala – 144 Pri popisu iz 1991. naselje je smanjeno izdvajanjem dijela naselja u samostalno naselje Gromin Dolac. Od 1869. do 1910. iskazivano pod imenom Jelša. U 1869., 1921. i 1931. sadrži podatke za naselje Gromin Dolac. Povijest U doba Ciparskog rata kada su se pomorske snaga Turaka pod zapovjedništvom Uluč Alije i Karakoza iskrcale nedaleko Hvara 17. kolovoza 1571. godine i napale Hvar, Stari grad, Vrbosku i Jelsu, najteže je stradao grad Hvar, pa Stari Grad i Vrboska, ali Jelsa je Turcima pružila znatan otpor. 1573. godine naknado je fortificirana župna crkva sv. Fabijana i Sebastijana u Jelsi, koja je oblik tvrđave dobila još 1535. godine. Na zapadnom dijelu poluotoka Gradine nalazio se stari jelšanski grad (Civitas Vetus Ielsae) koji je bio odijeljen od ostatka otoka obrambenim zidom. Gospodarstvo Poznate osobe Vinko Buj, hrvatski akademik, psiholog, novelist i filozof Ćiro Gamulin, hrv. biolog, gimnazijski profesor i pripadnik pokreta otpora u Drugome svjetskom ratu Grgo Gamulin, hrv. povjesničar umjetnosti i književnik Nikica Gamulin "Gama", poznati kuhar Tomo Gamulin, hrv. biolog mora Vera Gamulin, hrv. biologinja Antun Dobronić Juraj Dobrović, hrvatski suvremeni umjetnik Mate Drinković, hrv. političar iz redova pravaša, publicist i novinar Slavomir Drinković, hrvatski kipar dr. Niko Duboković Nadalini (25. prosinca 1909. – 24. listopada 1991.) konzervator, osnivač "Centra za zaštitu kulturne baštine otoka Hvara" kapetan Niko vitez Duboković (20. rujna 1834. – 9. svibnja 1912.) osnivač moderne Jelse Kornelija Horvat, hrv. katolička redovnica, sestra milosrdnica, žrtva komunističkog režima Ivan Antun Machiedo (1730. – ?), liječnik Požeške županije, filozof, prof. medicinskog fakulteta, pisac djela o ljekovitim vodama Božidar Medvid, rkt. svećenik, javni i kulturni djelatnik, prevoditelj, izdavač, urednik, humanitarac Miro Modrinić, hrvatski novinar, filmski kritičar i scenarist Petar Ružević (prirodoslovac), hrvatski prirodoslovac i publicist Eugen Sladović pl. Sladoevički Spomenici i znamenitosti Tor – ilirsko-grčka tvrđava iz IV stoljeća prije Krista. Crkva na Gradini, rimokatolička crkva kod Jelse, zaštićeno kulturno dobro. Crkva Gospe od Zdravlja, zaštićeno kulturno dobro Crkva sv. Roka, zaštićeno kulturno dobro Crkva sv. Ivana, zaštićeno kulturno dobro Dvorište kuće Bevilaqua-Machiedo u Jelsi, zaštićeno kulturno dobro Kuća Dobrović, zaštićeno kulturno dobro Općinski dom, zaštićeno kulturno dobro Obrazovanje U Jelsi se nalazi osnovna škola Jelsa koja ne služi samo Jelšanima već i okolnim mjestima. U istoj zgradi smještena je i srednja škola u kojoj učenici nakon završenog osmog razreda mogu birati žele li upisati opću gimnaziju, ugostiteljsku ili školu za hotelijersko turističkog tehničara. Kultura Svetica zaštitnica grada Jelse je Velika Gospa. Od 15. srpnja do 15. kolovoza u Jelsi se održava kulturna manifestacija Dani Antuna Dobronića. U zadnjem vikendu kolovoza održava se Fešta vina u Jelsi. Jelsa je bila mjestom nastanka lika iz stripa Lavandermana. Šport U Jelsi je izgrađena športska dvorana (košarka, odbojka i drugi športovi) s vanjskim terenom za nogomet. Športska dvorana služi svim stanovnicima i gostima otoka. Izgradnjom tog športskog kompleksa, uz postojeća igrališta za tenis i mini-golf koji su građeni uz hotele, otok gostima pruža velik broj raznovrsnih športskih i rekreativnih usluga. Čamce s motorom, glisere, bicikle, motocikle i automobile možete unajmiti u odgovarajućim agencijama. Informacije o školi ronjenja te ostaloj športskoj ponudi možete dobiti u agencijama i na recepcijama hotela i kampova. Od 1978. nastaje vrlo uspješno razdoblje djelovanja Veslačkog kluba Jelsa, a osnovao ga je Juraj Gamulin. Do danas VK Jelsa ima vrhunske veslače od koji su neki sudjelovali na svjetskim prvenstvima kao reprezentacija Hrvatske. U mjestu djeluje i Rukometni klub Jelsa. Sve je popularniji ženski nogomet koji se vikendima odigrava u prepunoj dvorani Pelinje. Od balotaša, u Jelsi djeluje i BK Muzgavac. O športskoj tradiciji jelšanskog kraja govori toponim Igrališće. Od 2011 u Jelsi postoji i Paintball park s terenom za scenario paintball. Izvori Službene stranice općine Jelsa